สังคมข่าวหุ้นดาวเขียว
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 13 กรกฎาคม 2558
13 ก.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 13 กรกฎาคม 2558
****เช้านี้ก็คงจะรู้กันแล้วว่า ผลการเจรจาจนหยดสุดท้ายชนิดเกือบต้องหยุดเข็มนาฬิกาขของเจ้าหนี้ทรอยก้า และรัฐบาลกรีซ ออกผลมาอย่างไร และจะลงเอยแบบสะบักสะบอม หรือง่ายยิ่งกว่าปอกกล้วยเข้าปาก
****ดูจากรูปการณ์แล้ว ถือว่างานนี้ชาติเจ้าหนี้เอาตาย กับกรณีรัฐบาลเจ้าเล่ห์ของกรีซ ที่เล่นเอาเถิดเจ้าล่อมากว่า 5 เดือน เพื่อเล่นเกมอำนาจเอาหนี้ใหม่มาหมุนหนี้เก่า โดยจะไม่รับผิดชอบอะไร
****วันศุกร์รัฐสภากรีซเล่นปาหี่ ผ่านมติที่ตนเคยปฏิเสธเรื่องยอมรับเงื่อนไขของเจ้าหนี้ ให้รัฐบาลยอมรับโดยไม่มีข้อแม้ทุกเรื่อง ขอแค่ได้เพิ่มวงเงินกู้ใหม่ 5.35 หมื่นล้านยูโร มาใช้หนี้เก่าบางส่วนก็พอ ด้วยคะแนนเสียงท่วมท้น 250:50 หลายคนคิดว่าง่าย เพราะกรีซหมดกระเป๋าแล้ว ธนาคารจะต้องล่มสลายทั่วประเทศ
****แต่เรื่องไม่ง่าย แม้ฝรั่งเศสจะออกมาปากหวานตามสไตล์ว่าข้อเสนอรัฐบาลกรีซ น่าเชื่อถือและเป็นไปได้ ไม่ว่าปฏิรูปกฎหมายบำนาญ ตัดงบประมาณ ขึ้นภาษี และทำงบเกินดุล แต่เยอรมนี กลับเล่นบทผู้ร้ายเต็มที่
****รัฐมนตรีคลังเยอรมนี เสนอสุดขั้วไปเลยกลางปล้องว่า ให้กรีซ “ขอเวลานอก” ออกไปอยู่นอกยูโรโซน 5 ปี แล้วกลับมาใหม่ เล่นเอาคนตาค้างไปเลย เพราะเป็นข้อเสนอที่ขัดต่อธรรมนูญสหภาพยุโรป ทำไม่ได้ แต่ที่เสนอมาก็แค่โยนก้อนหินถามทาง
****การประชุมระดับยูโรกรุ๊ปร้อนแรงมากขึ้นเมื่อกลุ่มชาติเจ้าหนี้บอกว่าไม่วางใจบทบาทศรีธนญชัยของนายกรัฐมนตรี กรีซในหลายเดือนนี้มาก ต้องการให้ระบุไปเลยว่าแผนปฏิรูปทั้งหลายมีเงื่อนเวลาชัดเจนเมื่อใด บางรายหนักข้อถึงขึ้นเสนอว่าให้ผ่านร่างกฎหมายขึ้นภาษีแวตวันจันทร์นี้เลย จะได้เชื่อใจว่ากรีซเอาจริง
****การประชุมวันเสาร์ที่เคยว่าจะสรุปได้เลย ต้องล่มกลางคัน นัดประชุมต่อเช้าวันอาทิตย์ แต่ถึงเช้าวันอาทิตย์จริง สถานการณ์ไม่สู้ดี ถึงขั้นนายโดนัลด์ ทัสค์ ประธานสภายุโรปยกเลิกการประชุมสุดยอดสหภาพยุโรป (EU) ที่มีกำหนดจัดขึ้นกะทันหัน ปล่อยภาระให้กับการตัดสินใจของที่ประชุมสุดยอดของผู้นำประเทศสมาชิกยูโรโซนทั้ง 19 ประเทศแทน ตอนสามทุ่มของเวลายุโรปหรือ ตีสามเมืองไทย เรียกว่าใกล้เส้นตายเฉียดฉิว
****ดาวเขียว เป็นคนมองโลกเชิงบวก เชื่อว่าน่าจะตกลงกันได้ แบบทุลักทุเล และสร้างบาดแผลให้คนกรีซ สาหัสทั่วหน้า เพราะข่าวล่าสุดยืนยันมาชัดว่า หากตกลงกันได้ ธนาคารกรีซจะยังเปิดทำการปกติไม่ได้จนกว่าจะถึง 2 เดือนข้างหน้า เจ็บนี้อีกนาน
****หวังว่าความเชื่อของดาวเขียวจะไม่ผิด แต่ถ้าผิดก็คงไม่สร้างความเสียหายอะไร เพราะกรณีนี้พลิกไปพลิกมาได้ตลอดเวลาเลย ดาวเขียวเป็นแค่ผู้สังเกตการณ์
****ที่น่าเป็น ห่วงว่าเรื่องจะยาว ก็คำพูดของนายกฯประยุทธ์ ที่พลั้งปากเสียศีล บอกว่าเรื่องคนอุยกูร์ ที่ไทยส่งตัวให้จีน เพราะ …”จะให้เลี้ยงดูจนเกิดลูก 3 ครอกหรือ” …มันเปรียบพวกเขาต่ำกว่ามนุษย์ทีเดียว ไม่สวยนะครับ ท่านผู้นำ พูดแล้วคำพูดเป็นนาย
****กลับมาเรื่องหุ้นต่อวันนี้ หากมีข่าวดีจากกรีซ ดัชนีมีโอกาสทะลวงแนวต้านไปเหนือ 1,500 จุดได้ แต่จะไปต่อหรือไม่ ไม่ใช่เรื่องกรีซแล้ว แต่เป็นผลประกอบการหุ้นแบงก์ ที่จะเริ่มทยอยออกมากลางสัปดาห์นี้ ตามที่ประเมินกันไว้ ดีเฉพาะแบงก์เล็กและเช่าซื้อ ส่วนแบงก์ใหญ่…แบ๊ะ แบ๊ะ
*****หากแบงก์ใหญ่ โดยเฉพาะKBANK และ SCB ที่คาดว่าจะถูกปัญหาลูกหนี้ใหญ่ SSI ทำให้ต้องตั้งสำรองมากขึ้น จริงแค่ไหน ถามผู้บริหารตอนนี้ คงไม่มีคำตอบแน่นอน รอตัวเลขจริงอย่างเดียว
****วันศุกร์ต่างชาติขายต่อเยอะไม่แปลก แต่กองทุนกับพอร์ตโบรกเกอร์เทหน้าตักสู้สุดๆ เน้นซื้อกลุ่มแบงก์ แถมดันพลังท้ายตลาดลาดดัชนีวิ่งไปไกล เพราะคาดหวังเรื่องกรีซสูงมาก จะสมหวังหรือสิ้นหวัง ได้ลุ้นกันเช้านี้
****EA ร่วงต่อเนื่องมาอยู่ที่ 23.20 บาท ลมหายใจเหมือนรวยรินทั้งที่โดยข้อเท็จจริงต่างกันสิ้นเชิง ไตรมาสแรกรับรู้โซลาร์ฟาร์มลำปาง 90 เมกะวัตต์ แค่เดือนเดียว 560 ล้านบาท แล้วไตรมาสนี้รับรู้เต็มไตรมาส อย่างเลวสุดๆ ต้องกำไรมากกว่า 660 ล้านบาท ราคาหุ้นร่วงมาให้ซื้ออย่างนี้ ไม่ซื้อก็เกินไป
****นี่ก็เช่นเดียวกัน AUCT ราคาร่วงได้ร่วงดี มาอยู่ที่เขตขายมากเกินที่ 15.40 บาท ไม่รีบตะครุบตอนนี้ จะไปรอซื้อที่ยอดกันหรืออย่างไร เพราะงานประมูลรถถี่ชุกซะไม่มี ต้นทุนต่ำมาร์จิ้นสูง ไม่มีสต๊อกให้เกะกะ
****นี่ก็ไม่ต่างกัน สำหรับ SAWAD  หุ้นไมโครไฟแนนซ์ ที่ขยายตัวไม่มีหยุด แต่พักนี้ราศีหุ้นไม่แจ่มเลย ราคาร่วงลงมาแน่นิ่งที่ 38.50 บาทหมดสภาพ เพราะคนเข้าใจว่า หนี้เน่าเพิ่มมากเหมือนแบงก์พาณิชย์ เข้าใจผิดแท้ๆ ขาประจำซุ่มเก็บเข้าพอร์ตไม่มีหยุด รอผลประกอบการ ถ้าเหนือกว่าตลาดละก็..คอยดูให้ดีละกัน
****ปิดท้ายกันเช่นเคยกับ “ข่าวหุ้นออนทีวี-วิทยุ” เริ่มตั้งแต่เช้า  08.40-09.00 น. พบกันสดๆ กับ “Morning Star : หุ้นดาวเด่น” ที่จะมาอัพเดตตลาดหุ้นทั่วโลก เพื่อมองแนวโน้มตลาดหุ้นไทย โดยวิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดบ่าย 13.30-14.00 น. กลับมาพบกับรายการ “ข่าวหุ้น เจาะตลาด” ช่วงวันจันทร์-ศุกร์ ทางสถานีโทรทัศน์ดิจิตอลสปริงนิวส์ (ช่อง 19) และช่วงเปิดตลาดเช้า 10.00-11.00 น. พบกับ “Business Insight”โดยทีมงานข่าวหุ้นธุรกิจและจีจีนิวส์ ทางสถานีวิทยุ FM 97.0 MHz การันตีข้อมูลข่าวสารแน่นเหมือนเดิม เพราะ “ทุกคำถามเรื่องหุ้น” หาคำตอบได้ที่ “ข่าวหุ้นธุรกิจ” เท่านั้น..!! 